b'\n_START_ARTICLE_\nLeander Sirola\n_START_PARAGRAPH_\nJuho Leander Sirola (sukunimi aik. Selenius; 23. huhtikuuta 1871 M\xc3\xa4nts\xc3\xa4l\xc3\xa4 \xe2\x80\x93 9. helmikuuta 1960 M\xc3\xa4nts\xc3\xa4l\xc3\xa4) oli suomalainen sosialidemokraattien kansanedustajana toiminut pienviljelij\xc3\xa4._NEWLINE_Sirolan vanhemmat olivat syytinkil\xc3\xa4inen Johan Selenius ja Anna Liisa Josefintyt\xc3\xa4r. H\xc3\xa4n k\xc3\xa4vi kansakoulua kahden talvikauden ajan ja viel\xc3\xa4 yhden lukukauden rakennuskoulua. Sirola teki uuninrakennust\xc3\xb6it\xc3\xa4 Helsingiss\xc3\xa4 ja oli sittemmin pienviljelij\xc3\xa4n\xc3\xa4 M\xc3\xa4nts\xc3\xa4l\xc3\xa4ss\xc3\xa4._NEWLINE_Sirola oli SDP:n kansanedustajana 1919\xe2\x80\x931922, 1924\xe2\x80\x931927 sek\xc3\xa4 1929\xe2\x80\x931930 edustaen Uudenmaan l\xc3\xa4\xc3\xa4nin vaalipiiri\xc3\xa4. H\xc3\xa4n oli presidentin valitsijamiehen\xc3\xa4 vuoden 1925 presidentinvaaleissa, kuului Kellokosken sairaalan liittohallitukseen ja toimi M\xc3\xa4nts\xc3\xa4l\xc3\xa4n kunnanvaltuuston puheenjohtajana._NEWLINE_Leander Sirola oli naimisissa 1896\xe2\x80\x931899 Hilma Aurora Antintytt\xc3\xa4ren kanssa ja vuodesta 1908 Eeva Sofia Holopaisen kanssa.'